Անդրե Ասիման

Անդրե Ասիման (անգլ.՝ André Aciman, հունվարի 2, 1951(1951-01-02), Ալեքսանդրիա, Եգիպտոս), եգիպտացի-ամերիկացի գրող։ Նա ծնվել և մեծացել է Եգիպտոսի Ալեքսանդրիա քաղաքում և ներկայումս գրականության տեսության պատմություն և Մարսել Պրուստի աշխատանքներ է դասավանդում Նյու Յորքի քաղաքային համալսարանի ասպիրանտուրայում։ Մինչ այդ Ասիմանը ստեղծարար գիր է դասավանդել Նյու Յորքի համալսարանում և ֆրանսիական գրականություն՝ Փրինսթոնի համալսարանում և Բարդ քոլեջում։
2009 թվականին նա Այցելող ականավոր գրող է եղել Ուեսլեյան համալսարանում։
Նա մի քանի ստեղծագործությունների հեղինակ է, ներառյալ «Կոչի՛ր ինձ քո անունով» (անգլ.՝ Call Me by Your Name, 2007 թվականի Լամբդա գրական մրցանակի (անգլ.՝ Lambda Literary Award) դափնեկիր «Գեյ գեղարվեստական գրականություն» անվանակարգում, որը հիմք է հանդիսացել նույնանուն ֆիլմի համար) վեպը և 1995 թվականի՝ «Եգիպտոսից դուրս» (անգլ.՝ Out of Egypt) հուշագրությունը, որն արժանացել է Ուայթինգի մրցանակին (անգլ.՝ Whiting Award)։ Թեև Ասիմանն առավել հայտնի է «Կոչի՛ր ինձ քո անունով» վեպով, 2019 թվականին տված հարցազրույցում նա հայտնել է, որ «Ութ սպիտակ գիշերներ» (անգլ.՝ Eight White Nights) վեպը նրա լավագույն գիրքն է։


== Վաղ տարիներ և կրթություն ==
Ասիմանը ծնվել և մեծացել է Եգիպտոսի Ալեքսանդրիա քաղաքում՝ Ռեջայն և Հենրի Ասիմանների ընտանիքում, որոնցից վերջինս տրիկոտաաժի գործարանի սեփականատեր էր։ Նրա մայրը խուլ էր։ Ասիմանը դաստիարակվել է ֆրանսախոս ընտանիքում, որի անդամները նաև խոսում էին իտալերենով, հունարենով, արաբերենով և լադիներենով։

Նրա ծնողները Ալեքսանդրիայում 1905 թվականին հաստատված ընտանիքներից թուրքական և իտալական արմատներով Սեֆարդի հրեաներ էին։ Որպես Մուտամասսիրուն («օտարերկրյա») համայնքների անդամներ, նրա ընտանիքի անդամները չէին կարող Եգիպտոսի քաղաքացիներ դառնալ։ Երեխա հասակում Ասիմանը սխալմամբ հավատում էր, որ ֆրանսիական քաղաքացի է։ Եգիպտոսում նա բրիտանական դպրոցներ է հաճախել։
Այն բանից հետո, երբ նրա հայրը իտալական քաղաքացիություն է ստացել ընտանիքի համար, Ասիմանը, նրա մայրը և եղբայրը՝ որպես փախստականներ տեղափոխվել են Հռոմ, մինչդեռ նրա հայրը տեղափոխվել է Փարիզ։ 1968 թվականին նրանք տեղափոխվել են Նյու Յորք։ 1973 թվականին նա Լեհմանի քոլեջում անգլերենի և համեմատական գրականության բակալավրի աստիճան է ստացել, իսկ 1988 թվականին՝ Հարվարդի համալսարանում համեմատական գրականության մագիստրոսի և փիլիսոփայության դոկտորի աստիճան։


== «Եգիպտոսից դուրս» ==
Ասիմանի 1996 թվականին լույս տեսած «Եգիպտոսից դուրս» հուշագրությունը լայն քննարկումների առարկա է դարձել։ Նյու Յորք Թայմսում Միչիկո Կակուտանին գիրքը նկարագրել է որպես «հրաշալի հուշագրություն․․․ այն թողնում է ընթերցողին այժմ անհետացած աշխարհի հետաքրքրաշարժ դիմանկարով»։ Նա համեմատում է ստեղծագործությունը Լորենս Դարելի աշխատանքների հետ և նշում է, որ «այստեղ կան որոշ զարմանալի պայծառ տեսարաններ, այնպես տարօրինակ և զարմանալի, ինչպես ինչ-որ բան Գաբրիել Գարսիա Մարկեսից, և այնպես էլ զավեշտական ու անսպասելի, ինչպես ինչ-որ բան Չեխովից»։


== Անձնական կյանք ==
Ասիմանն ամուսնացած է Սյուզան Վիվիոթի հետ։ Նրանք երեք որդի ունեն՝ Ալեքսանդրը և երկվորյակներ Ֆիլիպը և Մայքլը։ Նրա կինը՝ Սյուզանը, Վիսկոնսինի համալսարանի և Հարվարդի իրավագիտության ֆակուլտետի շրջանավարտ է և «Bridge, Inc.» ընկերության գլխավոր տնօրենը։ Նա նաև «Kadmon Holdings, Inc.» ընկերության տնօրենների խորհրդի անդամն է և նախկինում աշխատել է որպես «Palladia» ընկերության գլխավոր ծրագրային տնօրեն։


== Մրցանակներ ==
1995 Ուայթինգ մրցանակ
2007 Լամբդա գրական մրցանակ


== Մատենագրություն ==


=== Վեպեր ===
Կոչի՛ր ինձ քո անունով (2007)
Ութ սպիտակ գիշերներ (2010)
Հարվարդի հրապարակ (2013)
Էնիգմայի տարբերակներ (2017)
Գտի՛ր ինձ (2019)


=== Կարճ գեղարվեստական գրականություն ===
«Cat's Cradle». The New Yorker. Հոկտեմբերի, 1997։
«Monsieur Kalashnikov»։ The Paris Review 181։ Ամառ, 2007 ։
«Abingdon Square»։ Granta 122 (Betrayal)։ Ձմեռ, 2013 ։


=== Ոչ գեղարվեստական ===
Եգիպտոսից դուրս (հուշագրություն) (1995)
Տարանցիկ նամակներ։Աքսորի, ինքնության, լեզվի և կորստի մասին մտորումներ (խմբագիր/մասնակից) (1999)
Կեղծ փաստաթղթեր։ Աքսորի և հիշողության մասին ակնարկներ (2000)
Entrez: Ֆրանսիայի նշաններ (Սթիվեն Ռոթֆելդի հետ) (2001)
Պրուստ նախագիծը (խմբագիր) (2004)
Ալիբիներ։ Ակնարկներ այլուր (2011)


=== Ընտրված հոդվածներ ===
«Անխոհեմ հրեայի մտորումներ». The Threepenny Review. 81. Գարուն, 2000։
«Ելքի մասին Օբաման մոռացել է հիշատակել». Opinion. The New York Times. Հունիսի 8, 2009։
«Դու լսու՞մ ես ինձ։ Խոսակցություն իմ խուլ մոր հետ». Personal History. The New Yorker. Մարտի 17, 2014։
«Վ. Գ. Սեբալդը և արտագաղթողները». The New Yorker. Օգոստոսի 25, 2016։


== Ծանոթագրություններ ==


== Հետագա ընթերցում ==
Aciman André (8 June 2009)։ «The Exodus Obama Forgot to Mention»։ The New York Times։ Վերցված է 21 September 2009  


== Արտաքին հղումներ ==
Հարցազրույց Անդրե Ասիմանի հետ, bookslut.com Archived 2018-02-01 at the Wayback Machine.
Andre Aciman on Writing, His Work and Inspirations ՅուԹյուբում
«Գրող և հրավիրված պրոֆեսոր Անդրե Ասիմանը կիսվում է իր ստեղծագործական գործընթացով»։ The Wesleyan Argus։ Վերցված է Սեպտեմբերի 5, 2017 
Անդրե Ասիմանի պրոֆիլը, The Whiting Foundation վեբ կայք; Մարտի 8, 2018։